*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 26ης Μαρτίου 1990

για την περάτωση της διαδικασίας αντιντάμπινγκ σχετικά με τις εισαγωγές σκόνης μεταλλικού βολφραμίου, καταγωγής Λαϊκής Δημοκρατίας της Κίνας και Δημοκρατίας της Κορέας

(90/155/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 9,

Μετά από διαβουλεύσεις στο πλαίσιο της συμβουλευτικής επιτροπής όπως προβλέπεται στον κανονισμό (ΕΟΚ) αριθ. 2423/88,

Εκτιμώντας ότι:

Α. ΔΙΑΔΙΚΑΣΙΑ

(1) Τον Ιούλιο 1988, η Επιτροπή έλαβε γραπτή καταγγελία που υπέβαλε η συντονιστική επιτροπή των βιομηχανιών μη σιδηρούχων μετάλλων της Ευρωπαϊκής Κοινότητας, εξ ονόματος των παραγωγών που αντιπροσωπεύουν το μεγαλύτερο τμήμα της κοινοτικής παραγωγής σκόνης μεταλλικού βολφραμίου.

Η καταγγελία περιείχε αποδεικτικά στοιχεία ως προς την ύπαρξη πρακτικής ντάμπινγκ και τη σημαντική ζημία που είχε προκύψει, τα οποία στοιχεία θεωρήθηκαν επαρκή για να δικαιολογήσουν την κίνηση διαδικασίας.

Κατά συνέπεια, η Επιτροπή ανήγγειλε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (2), την έναρξη διαδικασίας αντιντάμπινγκ σχετικά με τις εισαγωγές στην Κοινότητα σκόνης μεταλλικού βολφραμίου που υπάγεται στον κωδικό ΣΟ 8101 10 00, καταγωγής Λαϊκής Δημοκρατίας της Κίνας και Δημοκρατίας της Κορέας.

(2) Η Επιτροπή ενημέρωσε επίσημα σχετικά με το θέμα αυτό τους εξαγωγείς και τους εισαγωγείς που είναι γνωστό ότι ενδιαφέρονται, τους εκπροσώπους των χωρών εξαγωγής καθώς και τους καταγγέλλοντες.

Εξάλλου η Επιτροπή κάλεσε τα ενδιαφερόμενα μέρη να απαντήσουν στα ερωτηματολόγια που τους απεστάλησαν, δίνοντάς τους την ευκαιρία να γνωστοποιήσουν γραπτά τις απόψεις τους και να ζητήσουν ακρόαση.

(3) Όλοι οι καταγγέλλοντες κοινοτικοί παραγωγοί απήντησαν στα ερωτηματολόγια, γνωστοποίησαν τις απόψεις τους και ζήτησαν και έγιναν δεκτοί σε ακρόαση από την Επιτροπή.

(4) Κανείς από τους τρεις κύριους κινέζικους οργανισμούς εξαγωγών και τα είκοσι παραρτήματά τους, ούτε κανείς από τους οκτώ κινέζους παραγωγούς στους οποίους απέστειλε η Επιτροπή ερωτηματολόγιο δεν επέστρεψε το εν λόγω ερωτηματολόγιο συμπληρωμένο, έστω και εν μέρει. Αντίθετα, το «China Chamber of Commerce of Metals, Minerals and Chemicals Importers and Exporters», που στο εξής θα αναφέρεται ως «Εμπορικό Επιμελητήριο της Κίνας», ήρθε σε επαφή με την Επιτροπή και της ανακοίνωσε την πρόθεσή του να απαντήσει στα ερωτηματολόγια εξ ονόματος όλων των προαναφερθέντων κινέζων εξαγωγέων και παραγωγών. Το Εμπορικό Επιμελητήριο της Κίνας ζήτησε δύο φορές από την Επιτροπή και κατόρθωσε να λάβει παράταση προθεσμιών προκειμένου να ετοιμάσει την απάντησή του στα ερωτηματολόγια. Ωστόσο, μετά την πάροδο αυτών των προθεσμιών, η Επιτροπή δεν έλαβε συγκεκριμένη απάντηση στα ερωτηματολόγια αυτά, αλλά μόνο μια σειρά επιχειρημάτων γενικού χαρακτήρα.

Το Εμπορικό Επιμελητήριο της Κίνας ζήτησε επίσης και έγινε δεκτό από την Επιτροπή σε ακρόαση κατά την οποία διατύπωσε επιχειρήματα γενικού χαρακτήρα καθώς και επιχειρήματα σχετικά με άλλο ενδιάμεσο προϊόν βολφραμίου, που αποτελεί αντικείμενο ξεχωριστής έρευνας αντιντάμπινγκ.

Καμία από τις εννέα εταιρείες οι οποίες απαριθμούνται στην καταγγελία ως εισάγουσες σκόνη μεταλλικού βολφραμίου καταγωγής Λαϊκής Δημοκρατίας της Κίνας δεν απάντησε στα ερωτηματολόγια που απέστειλε η Επιτροπή.

(5) Ο παραγωγός/εξαγωγέας της Κορέας, Korea Tungsten Mining Co. Ltd, (KTMC) (έδρα Σεούλ και Νταέγκου) απηύθυνε στην Επιτροπή πλήρη απάντηση στα ερωτηματολόγια, εξ ονόματός της και εξ ονόματος των γραφείων πώλησης που είναι εγκατεστημένα στην Κοινότητα.

Η KTMC ζήτησε επίσης και έγινε δεκτή σε ακρόαση και γνωστοποίησε γραπτά τις απόψεις της, ιδίως όσον αφορά την ευθύνη της για τη ζημία που προκλήθηκε κατά τους ισχυρισμούς των καταγγελλόντων.

(6) Κατά συνέπεια, για τα μέρη που δεν απήντησαν ή δεν εκδηλώθηκαν με άλλο τρόπο, τα συμπεράσματα συνάφθηκαν σύμφωνα με τις διατάξεις του άρθρου 7 παράγραφος 7 στοιχείο β) του κανονισμού (ΕΟΚ) αριθ. 2423/88, βάσει των διαθέσιμων στοιχείων, στη συγκεκριμένη περίπτωση των πληροφοριών που λήφθηκαν από τον καταγγέλλοντα, καθώς και των επίσημων στατιστικών στοιχείων της Κοινότητας.

(7) Η Επιτροπή συγκέντρωσε και επαλήθευσε όλες τις πληροφορίες που θεώρησε απαραίτητες για τους σκοπούς του προκαταρκτικού καθορισμού της πρακτικής ντάμπινγκ και της προκύπτουσας ζημίας, τις οποίες έλαβε από τα μέρη που δέχθηκαν να συνεργαστούν. Για το σκοπό αυτό, προέβη σε επιτόπιο έλεγχο στις εγκαταστάσεις των εξής:

α. Κοινοτικοί παραγωγοί:

- Hermann C. Stark Berlin, GmbH & Co. KG, Duesseldorf και Goslar, Γερμανία,

- Murex Ltd, Rainham, Ηνωμένο Βασίλειο,

- Eurotungene poudres SA, Grenoble, Γαλλία·

β. Παραγωγός/εξαγωγέας:

- Korea Tungsten Mining Co., Ltd (KTMC), Σεούλ και Νταέγκου, Κορέα·

Η Επιτροπή προέβη επίσης σε έρευνα στις εγκαταστάσεις του παραγωγού της χώρας αναφοράς που πρότεινε ο καταγγέλλων, δηλαδή της εταιρείας Wolfram Bergbau-und Huettengesellschaft GmbH, Βιέννη, Αυστρία.

(8) Η έρευνα για τις πρακτικές ντάμπινγκ κάλυψε την περίοδο από την 1η Ιανουαρίου ως τις 30 Σεπτεμβρίου 1988.

Η προθεσμία ενός έτους που προβλέπεται στο άρθρο 7 παράγραφος 9 στοιχείο α) του κανονισμού (ΕΟΚ) αριθ. 2423/88 δεν τηρήθηκε στο πλαίσιο της παρούσας διαδικασίας εξ αιτίας της διάρκειας των διαβουλεύσεων στο πλαίσιο συμβουλευτικής επιτροπής.

Β. ΠΡΟΪΟΝ - ΚΟΙΝΟΤΙΚΗ ΒΙΟΜΗΧΑΝΙΑ

(9) Η σκόνη μεταλλικού βολφραμίου λαμβάνεται με αναγωγή του προβολφραμικού αμμωνίου (ΑΡΤ) ή οξιδίου βολφραμίου (συνήθως με διοχέτευση σε καμίνους σε ατμόσφαιρα υδρογόνου). Διατίθεται στο εμπόριο σε διάφορες ποιότητες, ανάλογα με το μέγεθος των κόκκων, προκειμένου να χρησιμοποιηθεί με διάφορους τρόπους.

Πρόκειται για ενδιάμεσο προϊόν, υπαγόμενο στον κωδικό ΣΟ 8101 10 00, που είτε προορίζεται για μεταποίηση σε καρβίδιο του βολφραμίου είτε χρησιμοποιείται αυτούσιο για την παρασκευή ορισμένων ειδών όπως ηλεκτρικές επαφές.

Σύμφωνα με τις πληροφορίες που συνέλεξε η Επιτροπή, το προϊόν που εξάγει η Λαϊκή Δημοκρατία της Κίνας και η Δημοκρατία της Κορέας και το προϊόν που παράγουν οι κοινοτικοί παραγωγοί μπορούν να θεωρηθούν ομοειδή κατά την έννοια του άρθρου 2 παράγραφος 12 του κανονισμού (ΕΟΚ) αριθ. 2423/88.

(10) Η Επιτροπή διαπίστωσε κατά την περίοδο αναφοράς, ότι οι κοινοτικοί παραγωγοί εξ ονόματος των οποίων υποβλήθηκε η καταγγελλία αντιπροσώπευαν το μεγαλύτερο μέρος της κοινοτικής παραγωγής σκόνης μεταλλικού βολφραμίου.

Η Επιτροπή θεώρησε, συνεπώς, ότι οι καταγγέλλοντες κοινοτικοί παραγωγοί αποτελούν την κοινοτική βιομηχανία κατά την έννοια του άρθρου 4 παράγραφος 5 του κανονισμού (ΕΟΚ) αριθ. 2423/88.

Γ. ΖΗΜΙΑ

1. Όγκος και τμήματα αγοράς

α) Δημοκρατία της Κορέας

(11) Στην απάντησή της στο ερωτηματολόγιο, η εταιρεία KTMC είχε αναφέρει αριθμητικά στοιχεία σχετικά με τον όγκο των πωλήσεων της σκόνης μεταλλικού βολφραμίου στην Κοινότητα, τα οποία ήταν ελαφρώς υψηλότερα απ' αυτά που αφορούν τις εισαγωγές καταγωγής Κορέας και δημοσιεύονται από την Eurostat.

Η Επιτροπή, αφού έλαβε υπόψη της τα αποδεικτικά στοιχεία σχετικά με τις πωλήσεις στην Κοινότητα καρβιδίου του βολφραμίου και του συντετηγμένου καρβιδίου του βολφραμίου που προσκόμισε η KTMC κατά τον επιτόπιο έλεγχο, έκρινε ότι πρέπει να ληφθούν υπόψη, για τους σκοπούς της παρούσας έρευνας, τα αριθμητικά στοιχεία σχετικά με τις πραγματικές παραδόσεις της KTMC στην Κοινότητα, μεταξύ των ετών 1984 και 1987 και κατά τους πρώτους εννέα μήνες του 1988, αντί των αριθμητικών στοιχείων που δημοσιεύει η Eurostat, τα οποία αναφέρονται στην καταγγελία.

(12) Από τα στοιχεία αυτά φαίνεται ότι οι εισαγωγές του εν λόγω προϊόντος καταγωγής Κορέας, αφού ανήλθαν σε 118 τόνους το 1986, μειώθηκαν σε 58 τόνους κατά την περίοδο αναφοράς, δηλαδή σε επίπεδο καθοριζόμενο χαμηλότερο από αυτό που επιτεύχθηκε το 1984, 1986, και 1987, το οποίο προσαρμόζεται σε ετήσια βάση.

Η Επιτροπή θεώρησε ότι το τμήμα της κοινοτικής αγοράς που κατέχουν οι εισαγωγές του εν λόγω προϊόντος πρέπει να υπολογίζεται με βάση τις συνολικές ποσότητες που αποτέλεσαν αντικείμενο συναλλαγών στο εσωτερικό της Κοινότητας (δηλαδή προσθέτοντας τις πωλήσεις των κοινοτικών παραγωγών και το σύνολο των εισαγωγών καταγωγής τρίτων χωρών).

Με βάση αυτά τα στοιχεία, διαπιστώθηκε ότι το τμήμα της αγοράς του εξαγωγέα από την Κορέα, που αντιπροσώπευε 5,8 % το 1984 έχει τώρα μειωθεί σε λιγότερο από 4 %.

β) Λαϊκή Δημοκρατία της Κίνας

(13) Με βάση τα στοιχεία που δημοσιεύει η Eurostat, τα οποία αποτελούν τις καλύτερες διαθέσιμες πληροφορίες όσον αφορά την Κίνα, οι κινέζικες εισαγωγές που άρχισαν το 1985 ανήλθαν μόνο σε 35 τόνους κατά την περίοδο αναφοράς.

Όσον αφορά το τμήμα αγοράς, αυτές οι εισαγωγές παρέμειναν κατώτερες από 3 % του συνολικού όγκου των συναλλαγών που αφορούν τη σκόνη μεταλλικού βολφραμίου καθόλη την περίοδο 1985-1988. γ) Άλλες τρίτες προμηθεύτριες χώρες

(14) Οι εισαγωγές καταγωγής άλλων τρίτων χωρών παρέμειναν αμετάβλητες κατά την περίοδο 1984-1988, ανερχόμενες κατά μέσο όρο σε 900 τόνους περίπου, πράγμα που αντιπροσωπεύει το 87 % περίπου της αγοράς εισαγωγών.

2. Τιμές

(15) Κατά την περίοδο 1985 -1988 ο κορεάτης εξαγωγέας μείωσε τις τιμές πώλησης στην Κοινότητα κατά 11 %, πράγμα που αντιπροσωπεύει περιορισμένη μείωση σε σύγκριση με τη γενική πτωτική τάση των τιμών των εισαγωγών σκόνης μεταλλικού βολφραμίου κατά την ίδια περίοδο, που κατέληξε σε μείωση κατά 28 %.

(16) Κατά την εν λόγω περίοδο, οι κινέζοι εξαγωγείς στο σύνολό τους μείωσαν τις τιμές τους πώλησης στην Κοινότητα κατά περισσότερο από 28 %.

(17) Προκειμένου να προσδιοριστούν οι διαφορές των τιμών πώλησης στην Κοινότητα μεταξύ της σκόνης μεταλλικού βολφραμίου από τη Λαϊκή Δημοκρατία της Κίνας και τη Δημοκρατία της Κορέας, και του αντίστοιχου προϊόντος των κοινοτικών παραγωγών, η Επιτροπή συνέκρινε τη μέση τιμή των προϊόντων που εισάγονται από την Κίνα και τη σταθμική μέση τιμή πώλησης των προϊόντων που εισάγονται από την Κορέα (στο στάδιο «ελεύθερο στα κοινοτικά σύνορα» μετά από εκτελωνισμό), με τη σταθμική μέση τιμή πώλησης, μη υπολογιζομένων των εξόδων μεταφοράς, των προϊόντων που πωλούν οι κοινοτικοί παραγωγοί.

Αυτή η σύγκριση επέτρεψε στην Επιτροπή να διαπιστώσει ότι οι διαφορές τιμής κατά την περίοδο αναφοράς είχαν ανέλθει σε 19,5 % για τους εξαγωγείς της Λαϊκής Δημοκρατίας της Κίνας. Αντίθετα, όσον αφορά τον εξαγωγέα της Κορέας, την KTMC, δεν παρατηρήθηκε καμία πώληση σε τιμές χαμηλότερες από τις τιμές της κοινοτικής παραγωγής.

3. Άλλοι οικονομικοί παράγοντες που πρέπει να ληφθούν υπόψη

α) Παραγωγή

(18) Η Επιτροπή διαπίστωσε ότι η κοινοτική παραγωγή σκόνης μεταλλικού βολφραμίου, λαμβάνοντας, ως βάση το δείκτη 1984 = 100, αυξήθηκε σε 106 το 1985, μειώθηκε σε 96 το 1986 και σε 91 το 1987 και αυξήθηκε πάλι σε 107 κατά την περίοδο αναφοράς. Αυτά τα δεδομένα αντικατοπτρίζουν τη σαφή ανάκαμψη της κοινοτικής παραγωγής η οποία, το 1988, υπερέβη το επίπεδο του 1985.

β) Χρησιμοποίηση του παραγωγικού δυναμικού

(19) Υπολογιζόμενο με βάση το πραγματικά διαθέσιμο παραγωγικό δυναμικό κατά τη διάρκεια κάθε έτους από το 1984 μέχρι το 1987 και κατά την περίοδο αναφοράς, το ποσοστό χρησιμοποίησης του παραγωγικού δυναμικού των κοινοτικών παραγωγών μειώθηκε, μεταξύ 1984 και 1987, από 86 % σε 70 %, αλλά σημείωσε σημαντική αύξηση, ανερχόμενο σε 91 % κατά τους πρώτους εννέα μήνες του 1988.

γ) Πωλήσεις

(20) Οι πωλήσεις των κοινοτικών παραγωγών στην αγορά τη Κοινότητας, λαμβάνοντας ως βάση το δείκτη 1984 = 100, ανήλθαν σε 122 το 1985, 117 το 1986, 103 το 1987 και 126 κατά τους πρώτους εννέα μήνες του 1988 (τα στοιχεία σχετικά με αυτή την περίοδο καθορίστηκαν σε ετήσια βάση). Πρέπει να σημειωθεί ότι από το 1985 μέχρι το 1988 οι πωλήσεις των κοινοτικών παραγωγών δεν μειώθηκαν κάτω από το επίπεδο του 1984 και ότι το 1988 σημειώθηκε σημαντική αύξηση σε σχέση με το προηγούμενο έτος.

δ) Τμήμα της αγοράς

(21) Το τμήμα αγοράς των κοινοτικών παραγωγών, υπολογιζόμενο στην ίδια βάση που χρησιμοποιήθηκε στην περίπτωση της Λαϊκής Δημοκρατίας της Κίνας και της Δημοκρατίας της Κορέας, σημείωσε ελαφρά μείωση το 1986 και το 1987, αλλά βελτιώθηκε κατά την περίοδο αναφοράς, υπερβαίνοντας μάλιστα τα επίπεδα των ετών 1984 και 1985.

ζ) Κέρδη

(22) Η Επιτροπή διαπίστωσε ότι τα χρηματοδοτικά αποτελέσματα της κοινοτικής παραγωγής παρουσίασαν ελαφρά επιδείνωση κατά το 1986, αλλά βελτιώθηκαν αισθητά κατά την περίοδο αναφοράς.

4. Συμπέρασμα

(23) Δεδομένων όλων των προαναφερθέντων οικονομικών παραγόντων, η Επιτροπή κατέληξε στο συμπέρασμα ότι, κατά την περίοδο έρευνας, οι εισαγωγές σκόνης μεταλλικού βολφραμίου καταγωγής Λαϊκής Δημοκρατίας της Κίνας και Δημοκρατίας της Κορέας, λαμβανόμενες ξεχωριστά ή συνυπολογιζόμενες, δεν προκάλεσαν ζημία στον καταγγέλλοντα.

Δ. ΚΙΝΔΥΝΟΣ ΖΗΜΙΑΣ

(24) Δεδομένου ότι η καταγγελία βασίζεται εν μέρει στον εικαζόμενο κίνδυνο πρόκλησης ζημίας από τις εν λόγω εισαγωγές στην κοινοτική παραγωγή, η Επιτροπή εξέτασε κατά πόσον μπορεί να προβλεφθεί με βεβαιότητα ή επίκειται μεταβολή των συνθηκών η οποία ενδέχεται να δημιουργήσει κατάσταση κατά την οποία η υπάρχουσα, κατά τους ισχυρισμούς, πρακτική ντάμπινγκ προκαλεί ζημία.

(25) Όσον αφορά το θέμα αυτό, η Επιτροπή διαπίστωσε τα εξής:

- ως προς τη Λαϊκή Δημοκρατία της Κίνας, ο ρυθμός αύξησης των εν λόγω εισαγωγών παρέμεινε χαμηλός και οι εν λόγω ποσότητες εξακολούθησαν να είναι πολύ περιορισμένες, σε σύγκριση ιδίως με τις ποσότητες των άλλων προμηθευτριών χωρών για τις οποίες δεν υπάρχουν υποψίες άσκησης πρακτικής ντάμπινγκ,

- ως προς τη Δημοκρατία της Κορέας, οι εν λόγω εισαγωγές, επίσης χαμηλές, παρουσίασαν πτωτική τάση από το 1987. (26) Υπό αυτές τις συνθήκες, η Επιτροπή θεωρεί ότι δεν επίκειται και δεν μπορεί, επί του παρόντος, να προβλεφθεί με βεβαιότητα καμία μεταβολή της κατάστασης που να προκαλεί ζημία λόγω της υπάρχουσας, κατά τους ισχυρισμούς, πρακτικής ντάμπινγκ.

Ε. ΝΤΑΜΠΙΝΓΚ

(27) Δεδομένων των προαναφερθέντων συμπερασμάτων σχετικά με τη ζημία και τον κίνδυνο ζημίας, η Επιτροπή δεν θεώρησε απαραίτητο να προβεί σε περαιτέρω έρευνα για να διαπιστώσει εάν οι εν λόγω εισαγωγές αποτέλεσαν αντικείμενο πρακτικής ντάμπινγκ.

ΣΤ. ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(28) Συνεπώς, η διαδικασία αντιντάμπινγκ σχετικά με τις εισαγωγές σκόνης μεταλλικού βολφραμίου καταγωγής Λαϊκής Δημοκρατίας της Κίνας και Δημοκρατίας της Κορέας πρέπει να περατωθεί χωρίς την επιβολή μέτρων προστασίας.

(29) Η συμβουλευτική επιτροπή δεν εξέφρασε καμία αντίρρηση όσον αφορά αυτό το συμπέρασμα.

(30) Ο καταγγέλλων ενημερώθηκε ως προς τα γεγονότα και τις ουσιώδεις παρατηρήσεις βάσει των οποίων η Επιτροπή προτίθεται να περατώσει τη διαδικασία και δεν αμφισβήτησε τα στοιχεία αυτά,

ΑΠΟΦΑΣΙΖΕΙ:

Άρθρο μόνο

Περατώνεται η διαδικασία αντιντάμπινγκ σχετικά με τις εισαγωγές σκόνης μεταλλικού βολφραμίου, καταγωγής Λαϊκής Δημοκρατίας της Κίνας και Δημοκρατίας της Κορέας.

Βρυξέλλες, 26 Μαρτίου 1990.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 209 της 2. 8. 1988, σ. 1.

(2) ΕΕ αριθ. C 322 της 15. 12. 1988, σ. 6.